(10)

2014 m. vasario 26 d. sprendimu pagal Reglamento (EB) Nr. 1/2003 9 straipsnį Komisija paskelbė šiuos patikslintus įsipareigojimus privalomais „Visa Europe“ ketverius metus. Toliau apibendrinti pagrindiniai įsipareigojimai: a) „Visa Europe“ įsipareigoja apriboti savo metinius vidutinius svertinius DTM, taikomus operacijoms vartojimo kredito kortele EEE šalyse, nustatydama 0,3 % viršutinę mokesčio ribą, du mėnesius po pranešimo apie sprendimą dėl įsipareigojimų pateikimo „Visa Europe“. b) Be to, ši viršutinė mokesčio riba bus atskirai taikoma dvejus metus po sprendimo dėl įsipareigojimų paskelbimo kiekvienoje EEE šalyje, kurioje „Visa Europe“ tiesiogiai nustato operacijoms vartojimo kredito kortele taikomus specialius nacionalinius DTM dydžius, ir tose EEE šalyse, kuriose nėra nustatytų kitų DTM ir todėl nacionalinėms operacijoms taikomi operacijų kredito kortele EEE šalyse DTM. c) Be to, „Visa Europe“ siūlo užtikrinti, kad nuo 2015 m. sausio 1 d.: — operacijoms kredito kortele taikomų DTM viršutinė 0,3 % mokesčio riba taip pat būtų taikoma visiems „Visa Europe“ nustatytiems DTM, taikomiems EEE esančių prekybos ir paslaugų įmonių operacijoms, atliekamoms naudojant „Visa Europe“ teritorijai priklausančiose (6) ne EEE šalyse išduotas „Visa“ vartojimo kredito korteles (EEE nepriklausančiose „Visa Europe“ šalyse operacijoms kredito kortele taikomi DTM) ir — operacijoms debeto kortele taikomų DTM viršutinė 0,2 % riba taip pat būtų taikoma visiems „Visa Europe“ nustatytiems DTM, taikomiems EEE esančių prekybos ir paslaugų įmonių operacijoms, atliekamoms naudojant „Visa Europe“ teritorijai priklausančiose ne EEE šalyse išduotas „Visa“ vartojimo debeto korteles (EEE nepriklausančiose „Visa Europe“ šalyse operacijoms debeto kortele taikomi DTM). d) „Visa Europe“ įsipareigoja nuo 2015 m. sausio 1 d. pakeisti savo tarpvalstybinio aptarnavimo taisykles, kad kitose šalyse aptarnaujantys bankai galėtų siūlyti šalyje, kurioje yra prekybos ar paslaugų įmonė, nacionalinėms operacijoms debeto arba kredito kortele taikomus DTM arba 0,2 % dydžio DTM už operacijas vartojimo debeto kortele ir 0,3 % dydžio DTM už operacijas vartojimo kredito kortele, atsižvelgiant į tam tikras sąlygas. e) „Visa Europe“ įsipareigoja ir toliau įgyvendinti kitas skaidrumo priemones. Visų pirma „Visa Europe“ įsipareigoja: — nustatyti taisyklę, pagal kurią aptarnaujantys bankai privalo prekybos ar paslaugų įmonei už tam tikrą administravimo mokestį pasiūlyti taikant „DTM plius plius“ (angl. MIF plus plus) principą apskaičiuoti įmonės aptarnavimo mokestį (kitaip tariant, jei jų prašoma, aptarnaujantys bankai savo sutartyse ir sąskaitose faktūrose privalo įmonės aptarnavimo mokestį aiškiai išskaidyti į tris dalis: DTM, visus kitus taikomus mokėjimo sistemos mokesčius ir aptarnaujančio banko mokestį). „Visa Europe“ reikalaus, kad aptarnaujantys bankai šią taisyklę visų naujų sutarčių atžvilgiu pradėtų taikyti per 12 mėnesių, o jau sudarytų sutarčių atžvilgiu – per 18 mėnesių nuo pranešimo apie sprendimą dėl įsipareigojimų pateikimo „Visa Europe“, — įvesti supaprastintą „Visa Europe“ nustatomų DTM struktūrą, t. y. bent 25 % sumažinti mokesčių kategorijų skaičių, kad būtų užtikrintas skaidrumas ir būtų galima palyginti mokesčių dydžius.